b"\n_START_ARTICLE_\nAlt Bergued\xc3\xa0\n_START_SECTION_\nGeografia\n_START_PARAGRAPH_\nAquesta regi\xc3\xb3 \xc3\xa9s constitu\xc3\xafda per l'alta conca del Llobregat i les serres del Prepirineu. En aquesta part s'hi troben municipis com Castellar de n'Hug, La Pobla de Lillet, Sant Jaume de Frontany\xc3\xa0, Bag\xc3\xa0, Guardiola de Bergued\xc3\xa0, Gisclareny, Saldes, G\xc3\xb3sol, Borred\xc3\xa0, Sant Juli\xc3\xa0 de Cerdanyola, Castell de l'Areny, Castellar del Riu, Cercs, La Nou de Bergued\xc3\xa0, Vilada, Vallcebre i F\xc3\xadgols. El l\xc3\xadmit septentrional, en ple Pirineu, \xc3\xa9s una aut\xc3\xa8ntica barrera muntanyosa, orientada d'oest a est, amb cims i carenes per sobre dels 2000 metres, els quals separen el Bergued\xc3\xa0 de la Cerdanya; hi trobem les serres de Cad\xc3\xad i Moixer\xc3\xb3, la Tosa i el Puigllan\xc3\xa7ada. Al sud d'aquestes serres els rius hi han obert diverses valls: la del Llobregat fins a la Pobla de Lillet i Castellar de n'Hug, la del riu de Bag\xc3\xa0, el Bastareny i la del riu Saldes. A l'est hi ha les serres de Catllar\xc3\xa0s i Rasos de Tubau. A l'oest les serres s\xc3\xb3n m\xc3\xa9s elevades: Serra del Verd, Ensija, Rasos de Peguera i l'emblem\xc3\xa0tica muntanya del Pedraforca.\n_START_SECTION_\nClima\n_START_PARAGRAPH_\nEl clima de l'Alt Bergued\xc3\xa0 \xc3\xa9s pluj\xc3\xb3s i fred i amb neu a l'hivern als vessants m\xc3\xa9s enlairats. Les precipitacions mitjanes anuals superen els 1000 mm, amb un m\xc3\xadnim relatiu a l'hivern. La vegetaci\xc3\xb3 \xc3\xa9s constitu\xc3\xafda principalment per pinedes de pi roig i rouredes. Als indrets m\xc3\xa9s ombr\xc3\xadvols hi ha fagedes i, m\xc3\xa9s rarament, avetoses. A partir dels 1700 metres domina el pi negre i per damunt dels 2200 metres els prats alpins.\n_START_SECTION_\nNatura\n_START_PARAGRAPH_\nL\xe2\x80\x99Alt Bergued\xc3\xa0 \xc3\xa9s una zona amb una gran diversitat de paisatges, on podem trobar una flora i una fauna molt riques i encara ben conservades. Recorrent pocs quil\xc3\xb2metres podem passar des d\xe2\x80\x99uns ambients t\xc3\xadpicament mediterranis fins als dominis d\xe2\x80\x99alta muntanya alpina. _NEWLINE_La seva riquesa, aix\xc3\xad com l\xe2\x80\x99exist\xc3\xa8ncia de grans superf\xc3\xadcies poc alterades, ha motivat la declaraci\xc3\xb3 de diversos espais protegits.\n_START_SECTION_\nSenderisme\n_START_PARAGRAPH_\nL'Alt Bergued\xc3\xa0 es deixa con\xc3\xa8ixer de moltes maneres per\xc3\xb2, sens dubte, la millor forma de penetrar en la intimitat dels seus paisatges \xc3\xa9s fer-ho a peu. Els antics camins tradicionals, la majoria d'origen medieval, conviden al caminant a fer un viatge en el temps, un viatge pausat, tranquil, un viatge per evocar, per exemple, el dram\xc3\xa0tic exili c\xc3\xa0tar dels Bons Homes. Els camins de ferradura encara recorden el pas orgull\xc3\xb3s del cavaller i trobador Guillem de Bergued\xc3\xa0, o les anades silencioses de Ramon Vila Capdevila, el maquis conegut com a Caracremada, o el pas lleuger dels segadors que creuaven l'imposant Cad\xc3\xad pel pas dels Gosolans. A peu es pot recuperar el \xe2\x80\x9ctempo\xe2\x80\x9d de les coses, els ritmes de la naturalesa i aquest Pirineu \xc3\xa9s ben gener\xc3\xb3s amb els qui volen con\xc3\xa8ixer-lo. A m\xc3\xa9s de camins i d'empreses especialitzades en guiatge, l'Alt Bergued\xc3\xa0 compta amb una xarxa de m\xc3\xa9s de 2.000 km. de camins senyalitzats. Els amants del senderisme hi trobaran un aut\xc3\xa8ntic parad\xc3\xads. Des de llargues travesses com El Cam\xc3\xad dels Bons Homes o els Cavalls del vent fins a mitjanes com el Cam\xc3\xad Picasso o b\xc3\xa9 curtes passejades per gaudir una estona de l'entorn. Hi ha 35 rutes circulars, senyalitzades, i de diferents durades des d'on es gaudeixen dels paisatges i de la gent d'aquesta terra.\n_START_SECTION_\nCultura\n_START_PARAGRAPH_\nEren els segles X i XI quan pel coll de Pal i pel de Pend\xc3\xads arribaven els mestres de la Llombardia, amb una fant\xc3\xa0stica her\xc3\xa8ncia que els connectava directament amb les lluentors daurades de Bizanci. A l\xe2\x80\x99Alt Bergued\xc3\xa0 ajudarien a aixecar esgl\xc3\xa9sies delicades, amb interiors acolorits i quasi sumptuosos. Al seu interior devien sentir missa els pastors que transhumaven els ramats del monestir de Poblet. Quan anaven al sud a passar l\xe2\x80\x99hivern, devien explicar que coneixien una muntanya amb forma de forca per damunt de la qual volaven les bruixes, una de les quals sabien del cert que era d\xe2\x80\x99Altafulla. M\xc3\xa9s tard vindrien enginyers instru\xc3\xafts que foradarien les entranyes de les muntanyes i omplirien les valls de vies, trens i funiculars, salvant desnivells incre\xc3\xafbles, tot competint amb les bruixes berguedanes per fer volar les coses amunt i avall. Aquella febre pel carb\xc3\xb3 i el ciment va fer que fins aqu\xc3\xad arrib\xc3\xa9s i deix\xc3\xa9s la seva empremta l\xe2\x80\x99arquitecte que acabaria fent de Barcelona una ciutat universal. Rom\xc3\xa0nic, pastors, llegendes i carb\xc3\xb3 han fet del l\xe2\x80\x99Alt Bergued\xc3\xa0 un espai deliciosament atractiu pels esperits curiosos."